**49. PODELITEV NAGRAD GZS**

6. MAREC 2017, CANKARJEV DOM

NAGOVOR PREDSEDNIKA KOMISIJE ZA NAGRADE GZS, JANEZA ŠKRABCA

Spoštovane, spoštovani, predvsem seveda slavljenke in slavljenci. Umetnost sodelovanja.

Začnimo zgodbo o sodelovanju tam, kjer jo začne tudi življenje: v otroštvu.

Kdo vam je delal družbo med odraščanjem? Bratovščina Sinjega galeba ali Pet prijateljev? Jaz sem še bolj Sinji galeb. In seveda sem Ivo, ki je razstrelil skalo, zato da smo usposobili ladjo in odrinili na morje. Lepi občutki, navdušujoči, škoda, da se jih večkrat ne spomnim.

V teh knjigah je življenje pustolovščina, ki jo premagujemo skupaj in pri tem celo uživamo. Skupaj nas je strah. Skupaj se odločamo, kako bomo obrnili krmilo.

Tu nekje med desetim in petnajstim letom, je doma naša strast do sodelovanja. Štiri desetletja so minila vmes. Ali sem še tisti vodja Ivo iz Sinjega galeba? In ali so moji sodelavci še tista srčna posadka, čeprav je barkača zrasla v križarko in zaplula na svetovna morja? Upam, da še. K sodelovanju nas vabi in izziva poslovni svet. Odgovore na te izzive uspešno kreiramo tudi v sodelovanju z našo gospodarsko diplomacijo. Le ozrimo se, kako na široko nam je pred kratkim odprl vrata Rusije slovenski predsednik Borut Pahor.

Smo dovolj kredibilni, urejeni, odzivni, kvalitetni, imamo povezave in ugled? Prepričan sem, da vedno bolj. Posadka Sinjega galeba se ne preda.

Na vrata pa že trkajo Harryji Potterji. Generacija, ki je naredila nekaj do zdaj nepredstavljivega: iz otroškega sodelovanja je skočila naravnost v ustvarjanje in biznis. Postavljajo nas v popolnoma novo okolje, mladostna sodelovanja se neposredno uresničijo kot podjetniške skupinice, startapi, kreativna jedra. To je eden velikih preobratov našega časa. Bomo videli, kako se bo razvil. Začetek je navdušujoč. Držimo pesti, da ga stari svet delitev ne pohodi.

Spoštovane in spoštovani! Nocojšnje uspešne zgodbe se začenjajo na pogoriščih razpadlih podjetij, na opuščenih programih, vselej pa na ambicioznih prebliskih. Odločilni prvi korak zmeraj naredi nekdo izmed nas, posameznica ali posameznik, ki vzame zadeve v roke. Nadaljevanje pa je brez izjeme zgodba o strastni posadki, o skupnih naporih, o umetnosti sodelovanja.

Izjemni slovenski bankir Sibil Svilan je pred kratkim v intervjuju spomnil na afriški pregovor, ki pravi, da če želiš iti hitro, pojdi sam. Če pa želiš priti daleč, pa pojdi z drugimi, hodi počasi in prišel boš dlje. Večina vas, ki nocoj prejemate priznanja slovenske gospodarske zbornice, ima za sabo to izkušnjo. In prav nič ne dvomim, da boste tudi svoja odličja delili s sodelavci in partnerji, ki so jo soustvarjali.

Vse čestitke in, kot bi rekel Mojster Miha: »Bomo zmogli?« - »Bomo, ja!«